Garsfonteiners in sop oor 'straatbraai'
Moenie dink jy kan in die geheim 'n grendeltyd-straatbraai hou nie. Inwoners van 'n kompleks in Lassiestraat, Garsfontein het op 19 April so 'n braai gehou en het later foto's daarvan op 'n geslote Facebook-groep gesit. Hulle is verklik en die bevelvoerder van die Garsfonteinse polisiestasie, kolonel Kervin Solomons, het gewaarsku dat hulle in hegtenis geneem sal word sou hulle weer so iets aanvang.
Dié foto's van die braai is op 'n WhatsApp-groep geplaas en op GarsCom se amptelike Facebook-blad vir inwoners en sake-ondernemings rondom Woodhill-landgoed, Hans Strijdomrylaan, Atterburyweg en Garstfonteinweg.
Die 'onwettige' straatbraai
Daar word beweer dat die inwoners buite hulle eie tuine gesit het en dit was glo 'n verbreking van inperkingsreëls omdat dit as 'n sosiale byeenkoms gesien is. Op die foto's lyk dit asof die mense op die sypaadjies langs die pad gesit het.
Kolonel Solomons het gesê dat die polisie op die dag wat hulle die klagtes ontvang het, opgetree het. Hy het gesê gereelde patrollies sorg dat kansvatters hulle rieme sal styfloop.